**Lébény Város Önkormányzat**

**kulturális referensétől**

 …….. napirend

**E L Ő T E R J E S Z T É S**

**a Képviselő-testület 2020. március 24-i ülésére**

**Tárgy:**  Beszámoló a kulturális referens 2019. évi munkájáról

**Előterjesztő:** Kovács Gábor polgármester

**Véleményezte:** Humán Bizottság

Először a Közösségi Ház 2019-es működéséről szeretnék beszámolni. Az erre vonatkozó részt Laki Ibolya állította össze.

1. Közösségi Ház tevékenysége

1.1. Közösségi Ház szervezeti, személyi felépítése

 2019-ben Közösségi Házban továbbra is 3 főállású munkatárs dolgozott: a könyvtáros, a kulturális referens és a Közösségi Ház munkatársa. Az intézmény vezetője a kulturális referens. A továbbképzések szempontjából kiemelendő, hogy Laki Ibolya segédkönyvtáros képzést kezdett meg, mivel Domsits Mihályné, aki eddig a könyvtári feladatokat látta el, 2020. februárjától nyugdíjba vonul. A képzés befejezésének várható ideje: 2020. július.

1.1.1. Könyvtár

 Könyvtárunk a 2016-os évben csatlakozott a Dr. Kovács Pál Megyei könyvtárhoz. A megyei könyvtár munkatársai folyamatosan ellátják könyvtárunkat új könyvekkel, és különböző programok megrendezéséhez anyagi támogatást is nyújtanak. Évente négy nagyrendezvény támogat a KKSZR. Így került megrendezésre az Aranyszőrű bárány gyermekműsor, amelyen az óvodások vettek részt. Továbbá a Nyugdíjasok Lébényi Egyesületének idősek napi műsora is így valósult meg. Számos foglalkozást is támogatott még a KKSZR a Lébényi Fonó Klub tagjainak nagy örömére. Így készülhettek el a karácsonyi és húsvéti díszek.

Az Egyesület Lébényért által elnyert pályázat összegéből a könyvtárban működő Lébényi Fonó és Kézműves Klub is kapott támogatást. Különböző alapanyagok beszerzésére nyílt lehetőség, így olyan értékes alkotások készülhettek, amelyek a könyvtárban megrendezett kiállításon is megtekinthetővé váltak.

A könyvtár eszköztára a megyei könyvtár jóvoltából egy új, komplett számítógéppel bővült.

1.2. Anyagi keretek

1.2.1. Saját forrás

 A 2019-es évben a szolgáltatásokra, rendezvényekre tervezett keretet nem léptük túl.

1.2.2. Külső forrás

 Egyes ifjúsági programokat, valamit az Ízőrző Napot is támogatta az Egyesület Lébény civil szervezet által elnyert EFOP pályázat. Több program megvalósítását pedig a KKSZR támogatása tette lehetővé.

Fontos megemlíteni, hogy külső szervezetek is tartottak rendezvényeket a Közösségi Házban, mint pl.: Katasztrófavédelem. A Látogatóközpont szervezésében: Dr. Csókay András előadását láthatták az érdeklődők, illetve a lébényi civil szervezetek is több alkalommal vették igénybe a Közösségi Ház termeit, udvarát.

1.3. Tárgyi feltételek

1.3.1. Épület üzemeltetése, fejlesztése

 Az épület üzemeltetése a 2019-es év során folyamatosan biztosítva volt. Év elején vált szükségessé egy földkábel cseréje, aminek meghibásodása akadályozta a folyamatos áramellátást. Sor került a komplett villanyóra szekrény cseréjére is. A tetőtérben kialakításra került a Baba-Mama klub szoba, amit festéssel és a Magyar Falu Program pályázaton nyert bútorzattal, játékokkal varázsoltunk otthonossá. Szintén ennek a pályázatnak köszönhetően több udvari játék, mászóka és csúszda is beszerzésre került.

Folyamatban van az épület feliratának cseréje, ami az idő múlásával megkopott.

A tetőtéri ablakok javítására is sor került, azok beázása miatt.

1.3.2. Eszközpark fejlesztése

 2019-ban eszközfejlesztésre került sor. Az év folyamán beszerzésre került egy Dell típusú laptop, egy Behringer típusú erősítő, 2 db Behringer típusú hangfal, valamint 2 db hangfal állvány. Könyvtárunk a KSZR jóvoltából egy új számítógéppel és egy új routerrel bővült. Ezen kívül csak a működéshez elengedhetetlenül szükséges eszközöket vásároltuk meg. (pl.: égőcsere a színpadi világítás esetében).

1.4. Közösségi Ház programok és szolgáltatások megvalósítása

Bizonyos rendezvények lebonyolítására a Lébényi Általános Iskola és AMI is a Közösségi Ház épületét vette igénybe. Pl.: Diák nap, Képes vagyok rá vetélkedő, március 15-i és október 23-i ünnepi műsorok, Magyar Kultúra Napja.

 Több egyéb önkormányzati, valamint helyi civil szervezet által megvalósított programnak is helyet és infrastruktúrát adott a Közösségi Ház.

Sok esetben biztosítottunk eszközöket és technikai felszereléseket egyes programok, rendezvények megvalósításához. A Nyugdíjasok Lébényi Egyesületének kultúrcsoportja heti rendszerességgel próbál a Közösségi Házban, és hétfőnkénti összejöveteleiken színes programokkal várják a tagokat. Hétfő délutánonként egy új közkedvelt program is kezdetét vette, ez pedig a szenior tánc nyugdíjas korosztály számára. Ezen kívül egyes civil szervezetek, mint például a Lébényi SE vagy a Lébényi Kézilabda és Szabadidő Sport Egyesület tartotta nálunk éves közgyűlését. A Lébényi Motoros Egyesület több alkalommal rendezett kiállítást és ruhaosztást a Civil Centrumban. A Játék-Vár Egyesület nagy sikerrel rendezte meg nálunk batyus bálját és az Őszi piknik családi napot. A tükörteremben szinte a hét minden napján van lehetőség a sportolásra. Kertai Rebeka órái számos sportolási lehetőséget biztosítanak a lakosság számára. Havi szinten ez kb. 90 órás bérlést jelent, amelyek esetében az épület nyitását-zárását külön biztosítani kell. Új lehetőségként jelent meg havi 3-4 alkalommal a hangtál.

A gyerekek számára a Hungarocky Táncegyesület tart foglalkozásokat, ahol akrobatikus rock and roll táncoktatáson vehetnek részt. A gyerekek sikeresen vettek már részt versenyeken is.

A Közösségi Ház, Civil Centrum és a Művelődés klub bérlésére is van lehetőség, amit a Közösségi Ház munkatársa koordinál. Ő készíti el a szerződéseket, majd a nyitásokat és zárásokat is ő végzi el. A lébényi fiatalok részére a születésnapi összejövetelek alkalmával a Művelődési Klub került bérbeadásba.

Lébény logós termékek árusítását, leltározását és a babacsomagok készítését is a Közösségi Ház munkatársa végzi.

1.4.3. Szolgáltatások

 A Közösségi Házban és a könyvtárban is van lehetőség a 10 állomásos számítógépterem használatára, ahol az ingyenes internetezési, fénymásolási és szkennelési lehetőség mellett a látogatók segítséget kaphatnak önéletrajz-írásban, ügyfélkapus ügyintézésben, digitális írástudás fejlesztésben.

A Közösségi Ház munkatársa 2019-ben is több alkalommal segített önéletrajz írásában, és e-mailben való elküldésben. Segítséget nyújtott továbbá álláshirdetés feladásában, álláskeresésben. Emellett több alkalommal sikerült kihelyezett állásinterjút, álláslehetőségek bemutatását célzó programokat megvalósítani.

Egyéb szolgáltatásként több alkalommal segített nyugdíjasok részére az Erzsébet program pályázat elkészítésében.

1.5. Kommunikáció

 A lebeny.hu webhely eseménynaptárának feltöltése a Közösségi Ház munkatársának feladata. Feladatai közé tartozik még a plakátok kihelyezése, a meghívók kihordása, illetve minden olyan anyag terjesztése, amelyek által a lakosok információhoz juthatnak a rendezvényeinkkel kapcsolatban. Részt vállal a Lébény újság kiosztásában.

**A kulturális referens munkája**

A 2019-es évben is az egyik legelső feladatom volt a városi rendezvényterv összeállítása. Ennek megkezdése akkor lehetséges, miután az egyesületek elnökei és az intézmények vezetői elküldték éves rendezvényeik időpontjait. A tervezetben ezek mellett természetesen feltüntetésre kerültek az önkormányzati rendezvények is.

Az előzetesen tervezett időpontok összesítésére nagy hangsúlyt fektetünk annak érdekében, hogy ezek lehetőség szerint egymáshoz igazodva, az ütközéseket elkerülve kerüljenek meghatározásra. Az előre meghatározott időpontokban az év folyamán előfordultak változások, melyek lejegyzése aktuálisan megtörtént. Az aktualitások felkerültek a weboldal eseménynaptárába, Lébény Facebook oldalára, és további lehetséges felületekre annak érdekében, hogy azokról mindenki időben tudomást szerezzen.

**Összegzés a 2019-es év rendezvényeiről**

A Közösségi Házban megvalósított rendezvények szervezése mellett egyik fő feladat, hogy városunkban a nemzeti ünnepek, megemlékezések lebonyolítása méltó keretek közt történjen. Mindehhez megfelelő előkészítésre van szükség, mivel fontosnak tartom, hogy városunk lakói színvonalas ünnepi beszédeket és ünnepi műsorokat láthassanak, hallhassanak. Az ünnepi beszédek esetében polgármester úr és a képviselő-testület tagjai mellett 2019-ben is volt példa ’külsős’ szónokok felkérésére. Március 15-én Tóth Máté, a Hansági Múzeum történésze tartott beszédet, mely különösen megindító és befogadható volt a fiatal generáció számára is. Nemzeti ünnepeink és a megemlékezések során a Lébényi Átalános Iskola és AMI tanulói, tanárai, valamint a lébényi civil szervezetek sok segítséget nyújtottak. Március 15-én az iskola tanulói adtak színvonalas műsort. Hősök Napján pedig a Liszt Ferenc Vegyeskar, Szombathelyi Szaniszló vezényletével. Az ünnepi beszédet ismét egy történelemhez közelálló személy tartotta: Beregszászi Balázs, MNLGYMSM Győri Levéltárának segédlevéltáros főtanácsosa. Augusztus 20-án Kovács Gábor polgármester úr mondott ünnepi beszédet, melyet Sík Frida színésznő és Vontszemű Miklós műsora teljesített ki. Október 23-án az iskola tanulói, valamint a Nyugdíjasok Lébényi Egyesületének néhány tagja adott műsort. A Közösségi Házban ünnepi beszédet mondott Tóth Tünde jegyző asszony. Felmerült az igény néhány további megemlékezés önkormányzati szintű megtartására, melynek természetesen a következő évtől eleget teszünk.

 A következőkben szeretném néhány mondatban bemutatni az év folyamán megrendezésre került rendezvényeket.

 A programok szervezésénél a szakmaiság figyelembevétele mellett a változatosságra törekszem. Fontos elvnek tartom, hogy minden korosztályt próbáljunk meg elérni. Lébényben szerzett tapasztalataim alapján jelenleg is úgy gondolom, hogy inkább kevesebb rendezvény kerüljön megrendezésre, de azok legyenek minél színvonalasabbak. Lébény programkínálatokban igen gazdagnak mondható, az egyesületek számából következően is rengeteg esemény adódik.

Fontosnak tartom olyan kulturális programok szervezését, amelyek esetében a kultúránk megőrzése és továbbörökítése a cél. A Magyar Kultúra Napjának tiszteletére került megrendezésre a Lébényi Pilvax. 2019 januárjában Venczel-Kovács Zoltán, a Győri Nemzeti Színház színésze is ellátogatott erre az eseményre, az Egyesület Lébényért pályázati támogatásának, és Gyurós Tamarának köszönhetően. A Lébényi Pilvax fő eleme a helyi, kultúrát, verseket szerető lébényiek előadása. Felhívásunkban korosztályra való tekintet nélkül vártuk a jelentkezőket, hogy olvassák fel kedvenc versüket, novellájukat vagy meséjüket. Tesszük mindezt családias, kávéházi hangulatban.

A lébényi Mályvavirág Nap 2019-ben harmadik alkalommal került megrendezésre. Az Európai Méhnyakrák Megelőzési héthez csatlakozva először ismét egy kis csapat indult - a már szokásos - ’turnéra’, hogy minél több nőhöz eljuttassa a megelőzés fontosságának üzenetét. Így jutottunk el például a Szigetköz-Mosoni-sík Leader Egyesület hölgy dolgozóihoz, Fehérné dr. Bodó Mariann mosonmagyaróvári jegyző asszonyhoz és kollégáihoz. A Kistérségi Egyesített Szociális Intézménybe Csiba Erzsébet igazgató asszonyhoz, Rátkay Katalinhoz, a Moson Megyei Nők Egyesületének elnökéhez stb. Mindegyik helyszínen támogatást kapott a rendezvény és a hölgyek nőként, anyaként teljes mértékben kiálltak a méhnyakrák megelőzésének fontosságára mellett. Az első évtől kezdve nagy álmunk volt, hogy a Lébényi Mályvavirág Napon jelen legyen Tóth Icó, a Mályvavirág Alapítvány elnöke. Ez most, a harmadik alkalommal valóra vált.

Lébény Város Önkormányzata számára is nagyon fontos a nők egészsége. Az idei évben is átnyújtásra került 30 darab képzeletbeli kupon, melyek az egészséget szolgálják a nőgyógyászati szűrés megvalósulásával.

A Bohém est februárban egy könnyedebb programnak ígérkezett. Az utóbbi időben a környékbeli nagyobb városokban több borvacsora is megrendezésre került, melyek egyre közkedveltebbé váltak. Mi is törekszünk a folyamatos megújulásra, így felmerült az ötlet, hogy miért ne hozhatnánk helybe, ide Lébénybe is egy ilyen rendezvényt. A résztvevők minőségi borokat kóstolhattak, hozzájuk illő sajtokkal. Az estét pedig a hangulathoz illő élőzenei aláfestés tette teljessé.

Március végén sor került a szokásos szemétszedésre, ahol kis csapatok igyekeztek megtisztítani Lébény környezetét. A közös munka után a Sportpályán minden résztvevőt megvendégeltünk egy tál gulyással. Köszönet jár Németh Zoltánnak, aki az „ügy” támogatója, és ennek részeként aznap mindig biztosítja számunkra a friss kenyeret.

Áprilisban és májusban két nem szokványos eseményre került sor. Egyrészt a Lébényi Közös Önkormányzati Hivatal felújított épületének átadójára, valamint a Lébényi Bölcsőde átadójára. Mindkettő esetében igyekeztem segíteni a szervezéshez kapcsolódó előkészületekben és a lebonyolításban.

Május utolsó szombatján ismét a gyerekekre fordítottuk minden figyelmünket a Lébényi Lurkónapon. A Sportpályán izgalmas interaktív feladatokkal vártuk a legkisebbeket, amelynek lebonyolításában nagy segítségünkre volt az iskolai Szülői Munkaközösség.

Július 13-án egy csodálatos civil kezdeményezésre került sor a Sportpályán, Wurczinger Balázs „szeretetnapjára”. Ez az esemény nagy összefogást keltett a lébényiekben és a környékbeliekben. Mindenki a jó célért dolgozott. Ennél a rendezvénynél az előkészületekben segédkeztem.

Augusztus 4-én ismét egy újdonság várta a Fő téren Lébény lakosait, a Piknik mozi. A rendezvényt nagyon sikeresnek ítélem meg, főképp azért, mert munkám során a közönségtől ez hozta a legtöbb pozitív visszajelzést. Nagyon sok kérés érkezett arra vonatkozóan, hogy legyen folytatás.

Szeptember végén sor került az Idősek Napi ünnepségre, mely az Önkormányzat és a Vöröskereszt Helyi Szervezete közös szervezésében valósult meg.

A Tüdőlebeny már nem ismeretlen a lébényiek számára, hiszen korábban is volt már futóverseny ezen a néven, de kicsit más formában. Korábban tájékozódási futóversenyként került megrendezésre, most azonban szerettünk volna egy kicsit változtatni. Arra törekedtünk, hogy olyan színvonalas, a korábbitól kissé eltérő futóverseny jöjjön létre, amely széles kör számára vonzó lehet. Nagy öröm, hogy Lébényben is egyre többen tartják fontosnak a rendszeres sportolást, ezen belül is a futást. Főképp nekik szerettünk volna kedvezni, a környékbeli futást kedvelők mellett.

Október végén Tökös délután elnevezésű rendezvényünkre vártuk a családokat. Vetélkedővel kezdtünk, majd megkezdődött a közös tökfaragás. A hangulatot nagyban emelte a befűtött kemence a Közösségi Ház udvarán. Németh Zoltán tökös ételeket, Torma Tibor pedig sütőtökkrémlevest készített. A családok minden évben várják ezt a rendezvényt, már jóval előtte érdeklődni kezdenek például a megrendezés időpontjáról. Köszönjük az Egyesület Lébényért civil szervezet és az EFOP pályázat támogatását!

Nem maradt el természetesen a novemberi Süti mester sem, amelyre 2019-ben 26 fő nevezett, 39-féle süteménnyel. A sok finomság kóstolása után Csonka András vette birtokba a színpadot, és mindent megtett azért, hogy a közönség jól érezze magát. Az este végén került sor az eredményhirdetésre. Kiderült, hogy kik lettek a különféle kategóriákban Lébény 2019-es Süti mesterei. A győztes receptek a Lébény újságban is folyamatosan megjelennek.

Egyetlen eseményről szeretnék még itt szót ejteni, ez pedig a közösségi tervező műhely. 2019-ben erre is sor került a Közösségi Házban, a helyiek aktív bevonásával. A műhely alapvetően a településfejlesztési koncepció létrejöttéhez járult hozzá, ám számomra is nagyon sok fontos információt hordozott, amelyek által jobban megismerhettem a helyiek gondolatait, akár a művelődésre, kultúrára vonatkozóan is.

A rendezvények felsorolásánál a végére hagytam a hagyományosan megrendezésre kerülő nagyrendezvényeinket, a Majálist és az Ízőrző Napot. Ezek szervezése már az időpontjuk előtt hónapokkal megkezdődik. Elsődleges a műsorterv, fellépők egyeztetése a Humán Bizottsággal. Ezután megkezdődik az időpontok konkretizálása, fixálása, szerződések előkészítése, a technikai feltételek egyeztetése, majd a megvalósuláshoz kapcsolódó feladatok elvégzése.

 A Majálisnak a hagyományokhoz híven a Sportpálya adott otthont. A rendezvény jellegét tekintve, a családok számára kínál kikapcsolódási lehetőséget.

A délután folyamán a gyerekeket a Lébényi Önkéntes Tűzoltó Egyesület a tűzoltóautóval várta, illetve felsorakoztak a Lébényi Motoros Egyesület tagjai is, hogy egy rövid út erejéig a legkisebbeknek is megmutathassák a motorozás örömét. Mindezek mellett a gyerekeket egyéb szórakoztató programok és ugrálóvár várta. A színpadi programok sorát a HUNGARockY Táncegyesület nyitotta meg. Fellépésük ezen a napon elmaradhatatlan. Ezután Kiss Claudia lépett színpadra. A fiatal énekesnő ismert dalok előadásával szórakoztatta a közönséget.

Megtisztelt bennünket fellépésével a Kelet Lányai Hastánc Csoport is. Külön öröm volt számunkra, hogy a tagok között egy lébényi hölgyet is felfedezhettünk.

Az este fénypontja Bereczki Zoltán fellépése volt, aki nagyon jó hangulatot varázsolt színpadunkra. Érkezésekor megtelt a nézőtér. Szeretnék köszönetet mondani mindazoknak, akik az előkészületekben és a délután lebonyolítása során segítséget nyújtottak!

Június utolsó szombatján elérkezett az Ízőrző Nap. 15 órától a „Barangolás a mesék birodalmában” című interaktív mesekoncertet láthatták a gyerekek. A műsorban gyerekdalok, a legnépszerűbb klasszikus mesék énekei csendültek fel óriásbábok részvételével. A gyerekek kellékekkel, a dalokhoz kapcsolódó szerepeket, játékokat játszhattak. A koncert mellett csillámtetoválás, henna és népi fajátékok várták őket. Természetesen nem maradtak el a közkedvelt Lébény feliratú héliumos lufik sem.

Nagyon fontos számunkra, hogy az Ízőrző Napon a lébényi és Lébényhez kapcsolódó csoportok, egyesületek bemutatkozhassanak, és láthassa őket a közönség. Így 16 órától a HungaRocky Táncegyesület különböző formációi léptek a színpadra. Ezután ismét a mozgásé volt a főszerep, azonban más korosztály következett. Szenior örömtáncot láthattak az érdeklődők Faragóné Tóth Zsuzsanna vezényletével. A lébényi csapat hétfőnként gyűlik össze a közösségi házban, hogy a mozgás öröme által, együtt kapcsolódjanak ki. A tánc után népi dallamok következtek. Horváth Krisztina vezetésével a Nyugdíjasok Lébényi Egyesületének Népdalköre lépett színpadra. Őket követte a Kis Csiripiszli, majd a Csiripiszli Énekegyüttes.

A délután során fantasztikus ételek készültek a húsostól kezdve a baboson át a fánkig. A 20 főzőcsapat ételeit az idei évben háromtagú zsűri értékelte. Az eredményhirdetés után táncos hangulatot keltett a Gramy Együttes, akik egy órában különféle stílusú zenékkel szórakoztatták a közönséget. A nagykoncert előtt, egy különlegesebb produkciót láthatott a közönség a színpad előtti füves területen. Most az Abadá-Capoeira képviselői látogattak el hozzánk. Nem sokkal 9 óra után pedig megkezdődött az Intim Torna Illegál élő nagykoncert. Az Ízőrző Napon és azt megelőzően is sokan dolgoztak azért, hogy a rendezvény megvalósulása zavartalan legyen.

 A Baba-mama klub összejövetelei 2019-ben is folytatódtak. Ráadásul az év vége felé egy nagy álom vált valóra. Mégpedig az, hogy a Közösségi Ház tetőterének egy szobája igazi gyerekbirodalommá alakult a Magyar Falu Program sikeres pályázatának köszönhetően. Rengeteg játék, eszköz és bútor került beszerzésre, így a szoba fix berendezést kapott. Ebben a szép, megújult környezetben nyílik lehetőségük babáknak és anyukájuknak egyaránt a kikapcsolódásra. A baba-mama klubban hétfőn délelőttönként vártuk az édesanyákat 3 év aluli gyermekeikkel. A délelőttök a játékról szólnak, az édesanyák közt pedig fontos, mindenkit érintő témák kerülnek szóba. A klubba járó gyermekek számára már nem idegen a közösségi lét, legtöbbjük nagyon jól érzi magát a kortársakkal folytatott közös játék során. Sajnos nincs fix létszám, mert a gyerekeknél gyakori a betegség, de elmondható, hogy minimum 6-10 édesanya minden alkalommal jelen van gyermekével. A klubban minden fontosabb eseményt, ünnepet külön kiemelve megtartunk. Ilyen például a Mikulás érkezése, a farsang, vagy a gyereknap.

 Játszóház az év során 4 alkalommal került megrendezésre. Átlagosan 30 gyermek vett részt egy-egy foglalkozáson, amely általában valamely ünnepkörhöz kapcsolódott. A játszóházakon az alkotások elkészítése által különböző kézműves technikákkal ismerkedhettek meg a gyermekek, emellett minden alkalommal sor került egy kis mozgásra és játékra is. Az előbb említett Magyar Falu Program pályázata segítségével ezekre az alkalmakra is be tudtunk szerezni kreatív eszközöket, amelyek által színvonalas, változatos anyagokból készült alkotásokat tudunk készíteni.

 Augusztusban megrendezésre került az alkotó-és játéktábor Lébény Város Önkormányzatának szervezésében. A város bővelkedik táborozási lehetőségekben, de a jelentkezők számának figyelembevételével azt tapasztaltuk, hogy a Közösségi Házban megvalósuló táborra is igény van. A táborban nagycsoportos és kisiskolás korú gyermekek vettek részt.

A város kulturális életéhez szorosan hozzátartoznak a kiállítások. 2019-ben kettő megrendezésére került sor. Szeptemberben Szabó Margit kiállítását tekinthették meg az érdeklődők a Civil Centrumban. Festményeiben a természetet, a régi időket, a színeket és érzéseit mutatja be, ezek váltak megismerhetővé számunkra is néhány nap erejéig. Majd Hollenczer Vivien hozta el alkotásait, az érdeklődök Színes világ c. kiállítását ismerhették meg, melynek nagy része Paverpol technikával készült képekből állt.

 A korábbi évekhez hasonlóan országos eseményekhez is csatlakoztunk. Ezek a rendezvények országos szinten is hirdetésre kerülnek egy közös internetes felületen. A négy esemény: a Mályvavirág Országos Méhnyakrák Megelőzési Héthez való kapcsolódás, a Kultúrházak éjjel-nappal rendezvénysorozat, az Országos Rajzfilmünnep, valamint a Kihívás napja.

**Lébény újság:**

A 2019-es évben 2 száma jelent meg a Lébény újságnak. Szerkesztését legnagyobb részben Pusztai Dóra polgármesteri referens látta el, én a cikkek írásában és a korrektúrában segédkeztem. Fontos, hogy a város hírei, újdonságai így minden lakos számára elérhetővé válnak.

**Civil szervezetek:**

A kulturális referens munkája kiterjed a civil szervezetekkel történő aktív kapcsolattartásra. Ebbe beletartozik a folyamatos tájékoztatás, önkormányzati felhívások, pályázatok közlése. Ezen kívül fontos feladat a civil szervezetek által szervezett programokban történő segítségnyújtás is. Tapasztalataim alapján ez kölcsönösen működik. A civil szervezetek nagy részére számíthatunk az önkormányzati programok és események megvalósításában. És természetesen számunkra is fontos feladat a civilek munkájának segítése, emellett cél a tagok aktivizálásával különféle kezdeményezések elindítása.

A 2019-es évben is megtörtént az önkormányzat által kiírt pályázatok kezelése. Ennek keretein belül a civil szervezetek értesítést kaptak a pályázatról, benyújtásának határidejéről. A leadás után történt a pályázati anyagok összesítése, előkészítése a döntésre. Miután a döntés megszületett, az egyesületek értesítést kaptak az eredményekről, és megtörtént a szerződések megkötése. A folyamat elmaradhatatlan szakasza a szabályosság ellenőrzése.

A képviselői keret felosztásának adminisztrációja is megtörtént. Ebben az esetben sem maradt el a támogatási szerződések előkészítése, valamint év végén a szabályosság ellenőrzése. Az egyesületek leadták pályázati elszámolásukat, minden szabályosan, az előírásoknak megfelelően történt.

Pályázatok terén, a Lébényi Motoros Egyesület számára írtam egy nyertes, 200.000 Ft összegű pályázatot, melynek elkészítettem szakmai és pénzügyi beszámolóját a megvalósulási időszak lejárta után. Segédkeztem ezen kívül a Lébény SE LEADER pályázatának megírásában és elszámolásában. Ennek keretében egy fűnyíró került beszerzésre.

Igyekszem a civil szervezetek számára minden tőlem telhető segítséget megadni. És ugyanezt az elvet követem a Lébény lakosok esetében is, ha információra, vagy egyéb más segítségre van szükségük.

Munkám során a tervezési, szervezési, lebonyolítási munkák mellett adminisztratív feladatokat is ellátok. Ilyen jellegű kisebb feladatok naponta adódnak, mint például beszámoló elkészítése, plakátok, meghívók szövegének írása. Nagyobb kötelezettség minden év elején az OSAP 1438-as elnevezésű statisztika elkészítése, amely a közművelődéshez kapcsolódó adatszolgáltatást jelenti. Ez a 2019-es évben is elkészült, és leadásra került. Munkám során közvetlenül együtt dolgozom Pusztai Dóra polgármesteri referenssel és Laki Ibolyával, a Közösségi Ház munkatársával. A munkálatok előkészítésében és a megvalósítási szakaszban is nagy segítséget nyújtanak.

Továbbképzéseken, szakmai napokon és konferenciákon is igyekszem részt venni, hogy munkám végzéséhez mindig korszerű tudással rendelkezzem. Fontosnak tartom, hogy naprakész legyek a törvényi előírásokkal kapcsolatosan, és a szakmában jelen levő trendekkel. Részt vettem olyan egynapos workshopokon, ahol a kreativitásomat fejlesztettem. Megismerkedtem pl. a scrapbook technikájának alapjaival. Ezt kiválóan tudom hasznosítani a gyermekeknek szóló foglalkozások során.

Büszke vagyok arra, hogy előadónak hívtak az NMI győri szakmai napjára, illetve Lakitelekre, ahol a Népfőiskolán az ország különböző pontjairól érkező szakembereknek beszélhettem a lébényi közösségi életről és a munkámról. Sok emberhez hozhattam ezáltal közelebb kis városunkat.

Úgy gondolom, hogy nagy szükség van a folyamatos fejlődésre, és úgy kell tenni mindezt, hogy elsődlegesen a helyi igényeket vegyük figyelembe. Természetesen mindig van mit javítani, de teljes odaadással, és szakmai tudásom legjavával próbáltam tenni a lébényi közösségért.

Kérem a Tisztelt Képviselő-testületet a beszámoló elfogadására.